ለ 68 ቀናት በጽኑ ህመም ውስጥ የነበረው የኮሮና ቫይረስ ታማሚ አስደናቂ ፍጻሜ!
ባሕር ዳር፡ ሰኔ 21/2012 ዓ.ም (አብመድ) 68 ቀናትን በጽኑ ህመም ውስጥ ያሳለፈው እንግሊዛዊ አውሮፕላን አብራሪ በቬትናም ሆስፒታል ከኮሮና ጋር ያደረገው ተጋድሎ!ስቴፈን ካሜሩን ትውልዱ በስኮትላንድ፣ በዜግነት ደግሞ እንግሊዛዊ ነው። አውሮፕላን አብራሪው ካሜሮን የኮሮና ወረርሽኝ በጀመረበት ሰሞን ነበር የተለመደ ስራውን እያከናወነ መጋቢት መጀመሪያ ላይ ከእንግሊዝ ወደ ቬትናም ያመራው፡፡ ቬትናም ሆ ቺ ሚንህ ከተማ እንደደረሰም ወደ አንድ የመዝናኛ ሥፍራ ያመራል። በቦታውም በርከት ያሉ ሰዎች ተሰባስበው መጠጥ እየተጎነጩ ነበር ይላል የቢቢሲ ዘገባ። ከምሽቱ 2፡00 አካባቢ በመጠጥ ቤቱ የተገኘው ስቴፈን ካሜሩን ጓኞቹ እንዲጠጣ ቢጋብዙትም ግብዣቸውን በአክብሮት ተቃወመ፡፡የ42 ዓመቱ አውሮፕላን አብራሪ ካሜሩ ምርመራ ሲደረግለት የኮሮና ቫይረስ ይገኝበታል፡፡ በወቅቱም በቬትናም ውስጥ በቫይረሱ የተያዘ 91ኛው ግለሰብ ሆኖ ተመዘገበ፤ ወደ ሆቺሚንህ ሆስፒታል በመሄድም ክትትሉን ጀመረ፡፡ ወደ ሆስፒታል በገባ በቀናት ልዩነት ውስጥ ካሜሩን ወደ ጽኑ ህሙማን ክፍል እንዲገባ ተደረገ፡፡ እስከ ዛሬ ሰኔ 21/2012 ዓ.ም ባለው መረጃ ካሜሩን በቬትናም በኮሮና ቫይረስ ምክንያት ወደ ጽኑ ህሙማን ክፍል የገባ የመጨረሻው ሰው ነው።በጽኑ ህመም ላይ እያለ ስለ አውሮፕላን አብራሪው የሚወጡ መረጃዎች መልካም አልነበሩም። ወደ 95 ሚሊዮን ዜጎች ያሏት ቬትናም በመቶዎች የሚቆጠሩ የኮሮና ቫይረስ ታማሚዎች ቢገኙባትም አንድም ሰው በቫይረሱ አልሞተባትምና ምናልባትም በቫይረሱ የተነሳ የመጀመሪያውን ሞት ልታስመዘግብ ከቻለች በካሜሩን አማካኝነት እንደሚሆን ተሰግቶ ነበር፡፡